Xbox Game Studios

Xbox Game Studios (aiemmin Microsoft Game Division, Microsoft Game Studios ja Microsoft Studios) on Microsoftin omistama pelitalo, joka on keskittynyt kehittämään ja julkaisemaan pelejä Windows-tietokoneille ja Microsoftin pelikonsoleille. Xbox Game Studios toimii pääasiassa julkaisijana, niin omille studioille kuin myös ulkopuolisille kolmannen osapuolen pelitaloille. Yhtiö omistaa 15 studiota.
Historia.
Alun perin Microsoft Game Studios toimi pelkän Microsoft-toiminimen takana, mutta vuonna 1999 se muutti nimekseen Microsoft Game Divisioniksi. Osasto toimi aluksi vain tietokoneille suunnattujen pelien parissa.
Vuonna 2000 yhtiö ilmoitti laajentavansa pelikonsoleihin ja ilmoitti Xbox-pelikonsolin kehityksestä.
Vuonna 2001 Microsoft Studios julkaisi ensimmäisen Microsoftin pelikonsolin Xboxin ja muutti nimekseen Microsoft Game Studios, joka oli käytössä vuoteen 2011, jolloin pelitalo vaihtoi nimekseen Microsoft Studios.
Elokuussa 2002 Microsoft Studios osti Raren Nintendolta ja Stamper-veljeksiltä jotka omistivat Raresta 49 ja 51 prosenttia. Kaksi vuotta myöhemmin, vuonna 2004, Ed Fries, jonka johdolla julkaistiin muun muassa "Halo"- ja "Age of Empires" -pelisarjat, jätti Microsoft Studiosin.
Vuonna 2005 "Final Fantasy" -pelisarjan luoja Hironobu Sakaguchi liittyi Microsoft Studiosin kehittämään Xbox 360:lle uutta tietokoneroolipeliä. Samana vuonna liittyivät myös Yoshiki Okamoto (Game Republicista) ja Tetsuya Mizuguchi (Q Entertainmentistä) Microsoft Studiosiin.
Microsoft Studios osti vuonna 2006 Lionhead Studiosin ja panostivat julkaisuiden määrään Xbox 360:llä. Microsoft Studios osti myös Massive Incin, joka keskittyy mainostamiseen peleissä.
Lionhead Studiosin sulkemisesta ilmoitettiin keväällä 2016. Samalla "Fable Legendsin" kehitys lopetettiin. Tanskalainen Press Play Studiosin sulkemisesta ilmoitettiin maaliskuussa 2016.
Kesäkuussa yhtiö kertoi ostaneensa Playground Gamesin, Ninja Theoryn, Undead Labsin ja Compulsion Gamesin. Samalla yhtiö kertoi uuden studion perustamisesta Santa Monicassa nimellä The Initiative.
Marraskuussa 2018 yhtiö osti inXile Entertainmentin ja Obsidian Entertainmentin.
Helmikuussa 2019 yhtiö vaihtoi nimensä Xbox Games Studioksi.
Vuonna 2021 kerrottiin osana Epic Gamesin ja Applen välistä oikeudenkäyntiä, että Microsoft ei ole koskaan tuottanut voittoa pelikonsolien myynnillä vaan konsolit myydään tappiolla.
Tammikuussa 2023 kerrottiin Microsoftin vähentävän 10 000 työpaikkaa.
Lokakuussa 2023 Microsoft viimeisteli Activision Blizzardin ostamisen.
Toukokuussa 2024 yhtiö ilmoitti sulkevansa useita studioita. Studiot ovat Arkane Austin, Tango Gameworks ja Alpha Dog Games. Roundhouse Studios yhdistetään ZeniMax Online Studiosiin. Lisäksi Bethesdalta irtisanotaan henkilöitä. Elokuussa 2024 kerrottiin, että Krafton ostaa Tango Gameworksin ja "Hi-Fi Rushin" oikeudet.
Heinäkuussa 2025 Microsoft ilmoitti joukkoirtisanomisista ja useiden pelien perumisista. Uuden "Perfect Dark" -pelin kehitys lopetettiin ja peliä kehittänyt The Initiative suljettiin.
Pelitalot.
Vuonna 2020 Xbox Game Studios omisti 15 studiota ja Bethesda Softworksin, johon kuuluu kahdeksan studiota:
Yhtiörakennetta on 2022 muutettu siten, että uusi Microsoft Gaming -divisioona omistaa Xbox-studiot, Bethesdan ja Microsoftin ostaman Activision Blizzardin.